Imtella' Awwissu 20, 2021 Rapport: Claire Preca Taroum Afgana li tgħix il-Kanada qed terġa tgħaddi minn mumenti ta' biża' 'l bogħod minn art twelidha. Rayla Nayebzadan temmen li t-Taliban jista' jbiddel surtu imma mhux għemilu. Ma' tvm.com.mt hija tirrakkonta x'ħasset mal-mument li qraba tagħha fl-Afganistan ċemplulha biex jgħidulha li t-Talibani reġgħu ħadu kontroll tal-pajjiż. Telefonata nhar il-Ħadd 15 t'Awwissu fetħet beraħ il-weġgħa kbira ta' kull Afgan u Afgana – it-terrur tat-Taliban m'għadux wara l-bieb imma reġa' daħal ġewwa. Rayla Nayebzadan, awtriċi Afgana li tgħix il-Kanada, qaltilna li t-telefonata ta' kuġinuha ma stennithix. Il-ħajja nbidlet mil-lejl għan-nhar fi ftit ħin. Kuġinuha kellu saħansitra jeħles mill-kotba, pitturi u anke l-ġugarelli ta' uliedu. Rayla fetħet tieqa fuq il-ħajja taħt it-Taliban, memorji ta' biża' u twerwir fejn id-drittijiet umani ma jeżistux. Hija qalet li la hi u lanqas il-parti l-kbira tal-Afgani ma jemmnu li t-Talibani qatt jistgħu jinbidlu. Konvinta li maż-żmien, u malli tbatti l-attenzjoni tad-dinja fuqhom, is-sitwazzjoni terġa' tmur għal li kienet u l-Afgani jispiċċaw taħt l-id tal-ħadid tar-reġim tat-Talibani. Qraba tagħha diġà qed jgħidulha li l-affarijiet m'għadhomx l-istess bit-toroq kważi diġà vojta. Rayla għada kemm kitbet ktieb bl-isem ta' Monster Child li huwa rakkont ta' kif il-poplu Afgan diġà mġarrab mill-qilla tat-Talibani jispicca jfittex kenn f'pajjiżi oħra. Iżda hawn mhux l-ewwel darba li refuġjati Afgani jiffaċċjaw ukoll diskriminazzjoni razzjali. Hija temmet tappella biex il-popli tad-dinja jieqfu u jisimgħu l-karba tal-poplu Afgan u jiftħu qalbhom għax-xewqa tagħhom biex jibnu ħajja lilhinn mill-biża' u t-terrur.